ΓΡΑΠΤΗ ΕΡΩΤΗΣΗ P-4067/97 υποβολή: Gianfranco Dell'Alba (ARE) προς την Επιτροπή (15 Δεκεμβρίου 1997)

Θέμα: Eπανάληψη της συνεργασίας με τη Δημοκρτατία του Κογκό

Μπορεί η Επιτροπή να εξηγήσει γιατί αποφάσισε, στο περιθώριο της συνεδρίασης των «Φίλων του Κογκό» που πραγματοποιήθηκε στις Βρυξέλλες στις 3 και 4 Δεκεμβρίου με πρωτοβουλία της Παγκόσμιας Τράπεζας, να αποδεσμεύσει ποσό συνολικού ύψους 77 εκατ. Ecu ως ενίσχυση στη Δημοκρατία του Κογκό, που όπως φαίνεται αποτελεί πρώτο βήμα για την επανενεργοποίηση της ενίσχυσης της Ευρωπαϊκής Ενωσης προ την Κινσάσα, ενώ τα θεσμικά όργανα της Ενωσης, πρόσφατα το Ευρωπαϊκό Κοινοβούλιο στις 23 Οκτωβρίου και προηγουμένως το Συμβούλιο Γενικών Υποθέσεων της 15ης Σεπτεμβρίου, είχαν εκφράσει επανειλημμένα την ανησυχία τους για την κατάσταση των ανθρωπίνων δικαιωμάτων στην χώρα αυτή και ζήτησαν να αποτελέσει βασική προϋπόθεση για την αποκατάσταση της συνεργασίας με την Δημοκρατία του Κογκό η καλή διεξαγωγή της ερευνητικής αποστολής των Ηνωμένων Εθνών σχετικά με τις υποψίες που αφορούν σφαγές και άλλες παραβιάσεις των ανθρωπίνων δικαιωμάτων από το 1993.

Θεωρεί η Επιτροπή ότι τα πολυάριθμα εμπόδια που πρόσφατα αντιμετώπισε η αποστολή των Ηνωμένων Εθνών, της οποία το έργο έχει διακοπεί εδώ και 6 μήνες, αποτελούν επαρκή πρόοδο όπως ανέφερε πριν από τρεις μήνες το Συμβούλιο ως προϋπόθεση για τη βαθμιαία ανάληψη της συνεργασίας της Ένωσης με τη Δημοκρατία του Κογκό;

Απάντηση του κ. Pinheiro εξ ονόματος της Επιτροπής (19 Ιανουαρίου 1998)

Στο περιθώριο της πρόσφατης συνεδρίασης των «Φίλων του Κονγκό», η Επιτροπή ανακοίνωσε την επανέναρξη ενός προσωρινού προγράμματος στήριξης του τομέα της υγείας (PATS II) ύψους 45 εκατ. ECU και την καταβολή ενός ποσού 34 εκατ. ECU ως πρώτης δόσης του προγράμματος αποκατάστασης (PAR). Όσον αφορά το πρόγραμμα PATS II, πρόκειται για τη δεύτερη φάση ενός προγράμματος στον τομέα της υγείας υπέρ των ενδεέστερων πληθυσμών, το οποίο άρχισε να εφαρμόζεται από το 1995. Η πρώτη δόση του προγράμματος PAR έχει σαν στόχο την αποκατάσταση του οδικού δικτύου γύρω από την Κινσάσα προκειμένου να εξασφαλιστεί η επισιτιστική ασφάλεια της πρωτεύουσας του Κονγκό καθώς και να επιτραπεί στους αγρότες να πωλήσουν τα προϊόντα τους ώστε να εξασφαλίσουν ένα στοιχειώδες επίπεδο εσόδων.

Τα δύο προγράμματα υπάγονται στους τομείς της ανθρωπιστικής βοήθειας και της αποκατάστασης και εντάσσονται στο πλαίσιο της καταπολέμησης της φτώχειας. Εκτελούνται είτε από μη κυβερνητικές οργανώσεις, είτε μέσω απευθείας συμβάσεων μεταξύ της Επιτροπής και τοπικών επιχειρηματιών, πράγμα που επιτρέπει την ταχεία έναρξη των προγραμμάτων. Συνεπώς, στο στάδιο αυτό δεν πρόκειται ακόμη για επανέναρξη της συνεργασίας με τα κυβερνητικά όργανα, η οποία έχει ανασταλεί από το 1992.

Η Επιτροπή άρχισε έναν εποικοδομητικό διάλογο με την κυβέρνηση του Κονγκό και η αναγγελία των δύο προγραμμάτων θεωρείται ως απάντηση στα θετικά βήματα που έχουν γίνει από τις αρχές της Κινσάσα και κυρίως στο πράσινο φως το οποίο εδόθη στην αποστολή έρευνας των Ηνωμένων Εθνών για τα δικαιώματα του ανθρώπου, στο διορισμό συνταγματικής επιτροπής και στη θετική στάση της αντιπροσωπείας του Κονγκό κατά τη συνεδρίαση των «Φίλων του Κονγκό».

Η Επιτροπή έχει επίγνωση του γεγονότος ότι εξακολουθούν να υπάρχουν προβλήματα στη Λαϊκή Δημοκρατία του Κονγκό (ΛΔΚ) όσον αφορά τα δικαιώματα του ανθρώπου καθώς και ότι η δημιουργία της συνταγματικής επιτροπής αποτελεί ένα μικρό μόνο βήμα προς την κατεύθυνση της επανέναρξης της διαδικασίας για τη μετάβαση στη δημοκρατία. Εντούτοις, θα πρέπει να εξετάσουμε τα προβλήματα αυτά μέσα στο πλαίσιο της κρίσιμης κατάστασης της χώρας: πλήρης κατάρρευση των υποδομών, εξωτερικό χρέος σε δυσθεώρητα ύψη, εξαιρετικά επισφαλής οικονομική και κοινωνική κατάσταση, ανασφάλεια που είναι γνωστό ότι επικρατεί σε ορισμένες επαρχίες και τέλος ανταγωνισμοί μεταξύ διαφόρων περιοχών και ιδεολογικές διαφορές στο εσωτερικό της ομάδας των ιθυνόντων. Αν λάβουμε υπόψη αυτές τις τεράστιες προκλήσεις με τις οποίες βρίσκεται αντιμέτωπη η νέα κυβέρνηση, τα προαναφερθέντα πολιτικά μέτρα τα οποία έλαβε αξίζουν να αναγνωριστούν ως βήματα προς τη σωστή κατεύθυνση και θα πρέπει να στηριχθούν από τους εξωτερικούς εταίρους της ΛΔΚ. Συνεπώς, η ανακοίνωση της επανέναρξης των δύο προγραμμάτων από την Επιτροπή εντάσσεται στο πλαίσιο της σταδιακής και υπό όρους συνέχισης της συνεργασίας με το Κονγκό, όπως ορίζεται από το Συμβούλιο Γενικών Υποθέσεων της 15ης Σεπτεμβρίου 1997.